
I.  
ÉRTELMEZŐ RENDELKEZÉSEK  
Jelen Általános Szerződési Feltételek alkalmazásában az alábbiakban rögzített kifejezések a következő jelentésekkel bírnak:  
1. ÁSZF: a TriMedia Sales House Kft. által végzett, reklámértékesítésre vonatkozó általános szerződési feltételek  
2. Reklámozó: a hatályos jogszabályok értelmében az a személy, akinek érdekében a reklám közzétételre kerül, illetőleg aki a reklámot megrendeli. 
3. Rádiós Médiaszolgáltatások: A Szolgáltató honlapján, médiaajánlataiban vagy egyedi ajánlataiban közzétett mindenkor hatályos tartalom szerint.
4. Televíziós Médiaszolgáltatások: A Szolgáltató honlapján, médiaajánlataiban vagy egyedi ajánlataiban közzétett mindenkor hatályos tartalom szerint.
5. Médiaszolgáltatások: a Rádiós Médiaszolgáltatások és a Televíziós Médiaszolgáltatások együtt.  
6. Szolgáltató: a TriMedia Sales House Kft. (székhely: 1012 Budapest, Márvány utca 17., cégjegyzékszám: 01-09-291315, adószám: 25826911-2-41)   
7. Reklámügynökség: az a Szolgáltatóval szerződéses kapcsolatban álló Reklámozó, aki bizonyíthatóan legalább három ügyféllel áll reklámügynöki szerződéses kapcsolatban és a Reklámot saját nevében, ügyfele javára rendeli meg, vagy a Reklám megvásárlására ügynökként közvetít Reklámozót a Szolgáltató részére.   
8. Reklámértékesítés: a Médiaszolgáltatásokban sugárzott reklám- és egyéb hirdetésszervezési tevékenység, reklámidő értékesítés.  
9. Reklám: a Szolgáltató által értékesített, a Médiaszolgáltatásokban sugárzott, közzétett reklám. A Szolgáltató az alábbi reklámfajtákat értékesíti:
9.1.	Reklámriport: előre rögzített, elsősorban beszéd alapú reklámmegjelenés, melyben a megrendelő képviselője is megszólalhat és amely nem tartalmaz előre felvett, a beszélgetéstől független anyagokat.  
9.2.	Reklámszpot: a Reklámozó reklámanyaga, amelynek célja a termékének vagy a szolgáltatásának népszerűsítése. A Reklámszpotok minden esetben reklámblokkon belül kerülnek sugárzásra.  
9.3.	Műsortámogatás, szponzoráció: kizárólag a Reklámozó neve vagy bejegyzett üzenete, védjegye, illetőlegtermékének neve szerepelhet, vásárlásra nem ösztönözhet.  
9.4.	Reklámjáték: kizárólag abban az esetben kerülhet sugárzásra, amennyiben az az adott Médiaszolgáltatás arculatába illeszkedik. Szolgáltató kizárólagos joga annak eldöntése, hogy a Reklámjáték illeszkedi-e az adott Médiaszolgáltatás arculatába, amelynek során az adott Reklámjátékra vonatkozó egyedi mérlegelési szempontokat vesz figyelembe.  A Reklámjáték elején felkonferálás hangzik el / megjelenés kerül sugárzásra, a végén pedig lekonferálás / megjelenés kerül sugárzásra az ajándék ismételt említésével. A Reklámjáték vásárlásra nem ösztönözhet. A Reklámjáték folyamán a műsorvezető csak abban az esetben említheti a Reklámozó vagy, ha a Reklámjátékban felajánlott terméket/szolgáltatást más személy állítja elő vagy nyújtja, úgy annak a nevét, illetve termékét/szolgáltatását, amennyiben az a játék szerves eleme. A műsorvezető semmilyen esetben sem minősítheti a terméket/szolgáltatást és semmilyen esetben sem mondhat direkt reklámszöveget. Eltérő megállapodás hiányában a Reklámozó köteles az ajándék után fizetendő adót és egyéb járulékokat megfizetni. Az ajándékra vonatkozóan a Szolgáltató fenntartja magának a jogot, hogy az ajándék jellegét meghatározza. A Szolgáltató továbbá fenntartja magának a jogot, hogy meghatározza, hogy mely műsorokban sugároz Reklámjátékot.  
9.5.	Médiaszolgáltatás saját játékához kapcsolódó megjelenés: az adott Médiaszolgáltatás saját játékában a Reklámozó által felkínált tárgy vagy szolgáltatás az ajándék. Az ajándékra vonatkozóan a Szolgáltató fenntartja magának a jogot, hogy az ajándék jellegét meghatározza. A Szolgáltató határozza meg, hogy adott esetben mely játékokhoz kapcsolódhat a Reklámozó, egyebekben a Reklámjátékra vonatkozó feltételek alkalmazandóak.  
9.6.	Programajánló: szöveges, maximum 15 másodperc hosszú anyag, amely a Reklámozó által reklámozni kívánt esemény, rendezvény helyszínét, időpontját és a névadó támogatóval együtt legfeljebb két támogatója nevét tartalmazza. A támogató(k) neve(i) legfeljebb egyszer hangozhat(nak)/jelenhet(nek) el a programajánlóban. A programajánló nem tartalmazhat reklámszöveget vagy szlogent. A programajánlók tekintetében a Szolgáltató határozza meg, hogy mit tekint programajánlónak.  
9.7.	Promóciós együttműködő spot: kizárólag a Szolgáltató jogosult gyártani. Az adott Médiaszolgáltatás saját promóciója esetében a Reklámozó, vagy a Reklámozó által megnevezett harmadik személy, mint támogató megjelenését a Szolgáltató jogosult meghatározni.  
8. Egyedi Szerződés: A Reklámozó és a Szolgáltató között Reklám közzétételnek megrendelésére vonatkozó szerződés.
II. PREAMBULUM   
1. A Szolgáltató a jelen ÁSZF kialakítása során figyelembe vette a vonatkozó hatályos jogszabályokat, illetve a reklámtevékenységre irányadó ajánlásokat, különös tekintettel az alábbiakra:  
· 2008. évi XLVIII. törvény a gazdasági reklámtevékenység alapvető feltételeiről és egyes korlátairól (továbbiakban: Reklámtörvény),  
· 2010. évi CLXXXV. törvény a médiaszolgáltatásokról és a tömegkommunikációról (továbbiakban: Médiatörvény) 
· 1996. évi LVII. törvény a tisztességtelen piaci magatartás és versenykorlátozás tilalmáról (továbbiakban: Versenytörvény) 
· Magyarországi Kommunikációs Ügynökségek Szövetségének ajánlásai, 
· Magyar Reklámszövetség ajánlásai,
· Magyar Reklámetikai Kódex.  
2. Jelen ÁSZF hatálya kiterjed mind a Médiaszolgáltatások felületein a Szolgáltató által nyújtott reklámidőre és hirdetési felületre.  
3. A Szolgáltató fenntartja magának azt a jogot, hogy portfolióját a továbbiakban is bővítse.  
4. A Szolgáltató és a Reklámozó Egyedi Szerződésükben jelen ÁSZF rendelkezéseitől eltérhetnek.  
III. ADÁSIDŐ BIZTOSÍTÁSA  
1.A Szolgáltató a mindenkor érvényben lévő díjtételei alapján hirdetési, szponzorációs és egyéb kommunikációs szolgáltatást nyújt, valamint reklámidőt biztosít a II/2. pont szerinti médiafelületeken a Reklámozónak – a felek eltérő megállapodása hiányában – a jelen ÁSZF szerint megkötött Egyedi Szerződések alapján.  
2.A Szolgáltató az Egyedi Szerződésben arra vállal kötelezettséget, hogy a Reklámozó részére a megrendelt és visszaigazolt reklámidőt és ezen reklámidőben - a jelen ÁSZF-ben meghatározott feltételeknek megfelelő - Reklámnak a megrendelés szerinti médiafelületen történő közzétételét biztosítja.  
3. A Reklámozó jelen ÁSZF elfogadásával tudomásul veszi, hogy a Szolgáltató a Reklámozó külön értesítése vagy hozzájárulása nélkül jogosult a szerződéses kötelezettségei teljesítéséhez alvállalkozót, vagy egyéb közreműködő személyt igénybe venni.  
IV. A SZERZŐDÉSEK MEGKÖTÉSÉRE VONATKOZÓ ELJÁRÁS, A SZOLGÁLTATÁS IGÉNYBEVÉTELÉNEK MÓDJA ÉS FELTÉTELEI   
1. A MEGRENDELÉS ELFOGADÁSA, A REKLÁMIDŐ LEKÖTÉSE  
1.1. A szerződéskötés formai és eljárási szabályai  
A Reklámozó a jelen ÁSZF-ben foglalt valamely szolgáltatás igénybevételét írásos megrendeléssel kezdeményezheti a Szolgáltatónál.  
1.2. A megrendelés tartalmi elemei  
Az írásos megrendelésnek tartalmaznia kell a szolgáltatás teljesítéséhez és a szerződés megkötéséhez minimálisan szükséges – a IV/1.3. pontban megjelölt - adatokat. Amennyiben a megrendelés a szükséges adatokat nem tartalmazza, a Szolgáltató a megrendelés kézhezvételét követő 15 napon belül, ésszerű határidő tűzésével írásban, vagy szóban felhívja a Reklámozót a megrendelése megfelelő kiegészítésére. A megrendelés időpontja a IV/1.3. pontban megjelölt adatokat hiánytalanul tartalmazó megrendelés Szolgáltatóhoz történő beérkezése.  
1.3. A megrendeléshez minimálisan szükséges adatok  
1.3.1. a Reklámozó neve, címe, telefon- és faxszáma; 
1.3.2. a Reklámozó adó- és bankszámlaszáma; 
1.3.3. a számlázási cím (amennyiben eltér a Reklámozó címétől); 
1.3.4. a kapcsolattartó személy neve és elérhetősége; 
1.3.5. a hirdetendő termék vagy szolgáltatás pontos megjelölése; 
1.3.6. a Reklám fajtájának megnevezése, a Reklám címe, hossza, tartalma, a sugárzás darabszáma, a hirdetési idő kategóriája; és
1.3.7. az adott Médiaszolgáltatás(ok) megnevezése. 

Reklámügynökségtől érkező megrendelés esetén az 1.3.1 és az 1.3.3. pontokban meghatározott adatokat a Reklámban megjelenő ügyfélre vonatkozóan is meg kell adni, továbbá csomagküldő szolgálat esetén a nyilvántartási számát is.  
1.4.A Szolgáltató a megrendelés elfogadásáról az írásos megrendelés kézhezvételétől számítva legkésőbb 8 munkanapon belül nyilatkozik. A Szolgáltató nyilatkozatának elmulasztása nem jelenti a megrendelés elfogadását.  
1.5.A Szolgáltató a Reklámozó által készen hozott Reklámot megvizsgálja mind technikai, mind tartalmi szempontból.    
1.6.A Szolgáltató haladéktalanul értesíti a Reklámozót, amennyiben álláspontja szerint a sugárzásnak bármilyen akadálya merül fel. A Szolgáltató bármely időpontban jogosult a Reklámozótól további írásos információt, engedélyköteles tevékenység esetén az engedély hiteles másolatát kérni, annak érdekében, hogy megbizonyosodjon arról, hogy a Reklám megfelel a jogszabályoknak és a jelen ÁSZF rendelkezéseinek.  
1.7. Amennyiben a Szolgáltató a Reklámot a vizsgálat alapján technikai szempontból megfelelőnek találja, és tartalmi szempontból sem észlel a Reklám sugárzását kizáró körülményt, úgy a megrendelésben igényelt reklámidőt leköti az adott Médiaszolgáltatás műsorszerkezetének megfelelő időpont(ok)ban, és a lekötést a Reklámozónak visszaigazolja. A Reklámra vonatkozó sugárzási időpontok lekötésénél a Szolgáltató lehetőség szerint figyelembe veszi a megrendelésben szereplő, erre vonatkozó esetleges igényt, de a megrendelésben szereplő sugárzási időpontok lekötésére kötelezettséget nem vállal.  
A Szolgáltató lehetőség szerint figyelembe veszi az azonos kategóriájú termékek reklámozásának időbeli elhatárolását, a reklámblokkon belül azonban szektor-exkluzivitást nem vállal. A Reklámozó különböző termékeinek egyazon reklámblokkban való elhelyezése miatt a Szolgáltató kifogást, vagy különös elhelyezési igényt nem fogad el. A reklámblokkokban sugárzott reklámok sorrendjét a Szolgáltató saját jogkörében határozza meg, azzal kapcsolatban Reklámozó igényt nem támaszthat.  
A Szolgáltató az adott árlista szerinti felárat jogosult felszámítani, amennyiben a különböző reklámfajtákra vonatkozó megrendelés a fenti idősávnál szűkebb időintervallumra vonatkozik, vagy a reklám elsőként, illetve utolsóként szerepel a reklámblokkban, vagy kiválasztott reklámblokkban kerül elhelyezésre, illetve többször kerül sugárzásra egy reklámblokkon belül, vagy egyéb módon kiemelten kerül elhelyezésre.  
1.8. Amennyiben a Szolgáltató a IV.1.3. pontban foglaltaknak megfelelőmegrendelést elfogadta és azt visszaigazolta, úgy a szerződést a Megrendelő és a Szolgáltató között a visszaigazolásban szereplő feltételekkel megkötöttnek kell tekinteni.  
2. A REKLÁMANYAG BENYÚJTÁSA, ELKÉSZÍTÉSE  
2.1. Amennyiben a Szolgáltató által elfogadott megrendelés szerint a Reklám anyagát a Reklámozó bocsátja a Szolgáltató rendelkezésére, abban az esetben a kész reklámanyagot legkésőbb az első sugárzást megelőző 5. munkanap 12 óráig kell a Szolgáltató részére átadni. Szolgáltató a sugárzást akkor tudja vállalni, ha a Reklám anyagát a Reklámozó a jelen pontban meghatározott határidő betartásával és a megfelelő minőségben adja át a Szolgáltató részére.  
A Megrendelő által elkészített reklámanyagot e-mail útján, CD-n, vagy DVD-n kell benyújtani, a sugárzásra megfelelő formátumban és minőségben.  
2.2. Amennyiben a Szolgáltató által elfogadott megrendelés szerint a Reklám anyagát a Szolgáltató készíti el, úgy a anyagra vonatkozó igényeket, illetve az elkészítéséhez szükséges egyéb információkat az első sugárzást megelőző 5. munkanap 12 óráig kell a Szolgáltató részére írásban átadni.  
2.3. A Reklám anyagának a V/5. pont szerinti cseréje esetén a módosított anyagot ez első módosított sugárzást 24 órával megelőzően kell a Szolgáltató részére átadni. Ha a Reklám módosított anyagát a módosítási igény szerint a Szolgáltató készíti el, úgy a módosításra vonatkozó igényeket, illetve a módosított anyag elkészítéséhez szükséges egyéb információkat az első módosított sugárzást 24 órával megelőzően kell átadni a Szolgáltató részére írásban.  
2.4. A Szolgáltató nem vállal kötelezettséget a megrendelés teljesítésére, amennyiben a Reklámozó a Reklám anyagát nem a IV/2.1.-2.3. pontok szerinti határidőben vagy nem megfelelő technikai minőségben, vagy formátumban adja át a Szolgáltató részére.  
2.5. Amennyiben a Reklámozó nem tartja be a IV/2.1-2.3. pontjaiban rögzített határidőket, úgy az emiatt elmaradt sugárzást a Szolgáltató úgy számlázza ki a Reklámozónak, mintha a sugárzás megtörtént volna.  
2.6. A Szolgáltató a megrendelések teljesítését a telítettség függvényében, az azonos kategóriájú termékek reklámozásának lehetőség szerinti időbeli elhatárolását-, valamint az 1.7. pontban foglaltakat figyelembe véve vállalja.   
2.7. A Szolgáltató a reklámanyag gyártását a IV/2.2-2.3. pontjaiban megjelölt határidőknek a Reklámozó általi betartása esetén tudja vállalni. A felek a fentieknél rövidebb határidőben is megállapodhatnak, ez esetben azonban a Szolgáltatót 100 %-os mértékű sürgősségi felár illeti meg. Amennyiben a Reklámozó szövegírást és/vagy egyedi gyártást kér, a költségekről és a leadási határidőről egyedileg állapodik meg a Szolgáltatóval, ebben az esetben felek jelen ÁSZF rendelkezéseitől eltérhetnek.  
2.8. Amennyiben a Szolgáltató megítélése szerint a Reklámozó által átadott reklámanyag jogszabályt, hatósági állásfoglalást, reklámetikai szabályt, vagy jelen ÁSZF rendelkezéseit sérti, úgy a sugárzás felfüggesztése mellett jogosult felszólítani a Reklámozót a reklámanyag módosítására. Reklámozó a reklámanyagot haladéktalanul köteles módosítani. Szolgáltató a Reklám sugárzását a reklámanyag megfelelő módosításáig felfüggesztheti. Amennyiben a Reklámozó a felszólítást követő legkésőbb 5 munkanapon belül sem módosítja a reklámanyagot, úgy a Szolgáltató megtagadhatja annak sugárzását, illetve megjelentetését.  
3. A MEGRENDELÉS VISSZAUTASÍTÁSA, A REKLÁM SUGÁRZÁSÁNAK FELFÜGGESZTÉSE, VISSZAUTASÍTÁSA  
3.1. A Szolgáltatónak jogában áll minden olyan megrendelést visszautasítani, ami megítélése szerint az az adott Médiaszolgáltatás arculatától eltérő hangzású vagy tartalmú vagy sérti/sértheti/veszlyezetti/veszélyeztetheti a Médiaszolgáltatások, azok tulajdonosainak érdekkörébe eső vállalkozások, személyek, illetve egyéb érdekeit. A megrendelés jelen pont szerinti visszautasítása esetén Szolgáltató döntését nem köteles indokolni.   
3.2. A Szolgáltató a IV/1.7. pont szerint lekötött és visszaigazolt megrendelés esetén is jogosult további jogkövetkezmény nélkül visszautasítani a sugárzást, ha a Megrendelő nem tartja be a jelen ÁSZF alapján a Szolgáltatóval megkötött Egyedi Szerződést és/vagy a jelen ÁSZF rendelkezéseit, illetve, ha a reklámidő lekötése nem a Reklám pontos tartalmának vagy technikai kivitelezésének ismeretében történt, továbbá ha a Szolgáltató a Reklám pontos ismeretében megállapítja, hogy annak sugárzása jelen ÁSZF rendelkezéseibe ütközik.  
3.3. A Szolgáltató a visszaigazolt megrendelés esetében is, bármely időpontban jogosult a IV/1.6. pont szerint dokumentumokat vagy információkat kérni a Reklámozótól, ha ezt szükségesnek látja. Amennyiben a Reklámozó az adott határidőn belül nem tesz eleget az ilyen kérésnek, úgy a Szolgáltató jogosult az adott Reklám sugárzásának felfüggesztésére vagy visszautasítására.  
3.4. A Szolgáltatónak bármikor jogában áll indokolás nélkül a megrendelést visszautasítani, vagy a visszaigazolt megrendelés esetén a sugárzást felfüggeszteni vagy visszautasítani ha a Reklámozónak lejárt tartozása van a Szolgáltató felé vagy ha a megrendelés, illetve a Reklám jogszabályba ütközik,  a Szolgáltató, illetve az adott Médiaszolgáltatás üzleti érdekeit sérti,  az adott Médiaszolgáltatás arculatához nem illik,  reklámetikai normákba ütközik,  azzal szemben az NMHH vagy más illetékes hatóság – akár hivatalos, akár informális úton – kifogást emel, a Reklámügynökség nem adja meg az ügyfelének nevét, a hirdetendő terméket, vagy szolgáltatást,  sérti jelen ÁSZF bármely pontját.   
A Reklám sugárzásának elfogadása nem mentesíti a Reklámozót a jelen ÁSZF-ben vagy a Reklámozó és a TriMedia Sales House Kft. között létrejött más, egyedi szerződésben meghatározott kötelezettségek teljesítése alól.  
3.5. Amennyiben harmadik személy jogsértésre hivatkozással kéri valamely Reklám sugárzásának felfüggesztését vagy megszüntetését, a Szolgáltató köteles erről haladéktalanul értesíteni a Reklámozót. Szolgáltató az értesítéssel egyidejűleg közli a harmadik személy által a felfüggesztés vagy megszüntetés indokául közölt okot. A Reklámozó köteles az értesítéstől számított 24 órán belül írásban, részletes indokolással együtt közölni álláspontját a jelzett jogsértéssel kapcsolatban. Amennyiben a Reklámozó továbbra is kéri a Reklám sugárzását, úgy köteles nyilatkozni arról, hogy a Reklám sugárzása álláspontja szerint mely okból nem ütközik jogszabályba, valamint arról, hogy az esetleges jogsértés esetén is teljes megtérítési kötelezettséget vállal a Médiaszolgáltatások médiaszolgáltatóival és / vagy a TriMedia Sales House Kft.-vel szemben harmadik személy, vagy bármely hatóság által támasztott igénnyel kapcsolatban. Ezen nyilatkozat alapján a Szolgáltató saját szakértőivel kivizsgálhatja a jelezett jogsértést. Amennyiben a Szolgáltató saját szakértői által végzett vizsgálat során az derül ki, hogy a Reklám sugárzása jogszabályba ütközik, vagy egyéb okból aggályos, Szolgáltató a Reklám sugárzását felfüggesztheti, vagy megtagadhatja.   
3.6. A fentieken túlmenően a Szolgáltató saját belátása szerint dönthet valamely megrendelés elfogadásáról vagy visszautasításáról.  
3.7. Reklámozó tudomásul veszi, hogy Szolgáltató jogosult a Reklám megrendelését visszautasítani, illetőleg a visszaigazolt Reklám sugárzását, reklámkampány folytatását visszautasítani, felfüggeszteni amíg Reklámozó lejárt tartozását nem rendezi.
3.8. Amennyiben a VI.2.2. pontban említett eljárásokról Szolgáltató a Megrendelő visszaigazolását követően szerez tudomást, jogosult a visszaigazolt Reklám sugárzását, reklámkampány folytatását visszautasítani, felfüggeszteni amíg Reklámozó a hivatkozott pontban foglalt (előre)fizetési kötelezettségének nem tesz eleget.
3.9. Szolgáltatónak a jelen pont alpontjaiban foglaltak szerinti Megrendelés visszautasítására vagy visszaigazolt megrendelés alapján történő sugárzás felfüggesztésére vagy visszautasítására vonatkozó eljárása esetén Reklámozó vagy Reklámügynökség semmiféle díj, költség megtérítésére, egyéb kártérítésre nem jogosult.  
4. MEGRENDELÉS LEMONDÁSA  
4.1. A Reklámozó a megrendelt, illetve lekötött adásidőt lemondási díj megfizetése mellett mondhatja le.  
4.2. A Reklámozó a megrendelést kizárólag írásban (ide értve a fax, vagy e-mail útján megküldött üzeneteket is) mondhatja le. A lemondás a Szolgáltató által történő írásos visszaigazolás esetében tekinthető elfogadottnak.  
4.3. A lemondási díj mértékének meghatározásánál a lemondás napjának azt a napot kell tekinteni, amikor a lemondásról szóló értesítést a Szolgáltató 15:00 óráig bizonyíthatóan írásban megkapta,  
4.4. A Reklámozó nem jogosult arra, hogy a lemondott adásidőt más Reklámozónak Szolgáltató kifejezett, előzetes, írásbeli engedélye nélkül átadja.  
4.5. A Szolgáltató a lemondás következtében felmerülő lemondási díjat meghaladó, igazolt költségeit kiszámlázza a Reklámozónak.  
4.6. A lemondási díj mértéke – a IV/4.7-4.8. pontokban meghatározottak kivételével – az alábbiak szerint alakul:  
4.6.1. Amennyiben a lemondás a sugárzást megelőző 7 naptári napon belül történik, akkor a lemondási díj mértéke a tarifa szerinti sugárzási díj 100 %-a.  
4.6.2. Ha a lemondás a sugárzást megelőző 8-14 naptári nap közötti, akkor a lemondási díj mértéke a sugárzási díj 50 %-a.  
4.6.3. Ha a lemondás 15-21 naptári nap közötti, akkor a lemondási díj mértéke a sugárzási díjnak 25 %-a.  
4.7. Az IV/4.6. pontban foglalt rendelkezéseket a határozott időtartamú, vagy nem rendszeres, illetőleg egyszeri promóciókhoz kapcsolódó reklámidők lemondása esetén az alábbi eltérésekkel kell alkalmazni:  
4.7.1. A Reklámozó a lemondás időpontjától függetlenül köteles megfizetni az Egyedi Szerződésben rögzített minden, a reklámidőhöz kapcsolódó díjat, költség-megtérítést, vagy bármely más fizetést.   
4.7.2. A Reklámozó nem jogosult a IV/4.7.1. pontban meghatározott összegek teljes vagy részleges visszatérítésére, amennyiben ezeket a lemondást megelőzően már megfizette.   
4.7.3. A Reklámozó meghiúsulási kötbérként a lemondás napjától, annak hiányában a tervezett sugárzás napjától számított 8 napon belül köteles banki átutalással megfizetni a Szolgáltató részére a hirdetéssel/promócióval kapcsolatban az Egyedi Szerződésben meghatározott díjak és az aktuális árlista szerinti – a reklámok és a támogatott műsorszámokat megelőző, illetve követő fel-, illetve levezető műsorelemek alapján számított - teljes díjak közötti, a Szolgáltató által kiszámlázott különbözetet, amennyiben az ilyen hirdetések/promóciók elmaradása az adott Médiaszolgáltatás által már beharangozott műsorszámok, nyereményjátékok elmaradásával jár, továbbá abban az esetben is, ha  Reklámozó a szolgáltatás értékét a Szolgáltató által kibocsátott számla esedékességét követő 21 napon belül nem rendezi.  
4.7.4. A Szolgáltató a Médiaszolgáltatást (és/vagy azok médiaszolgáltatóit) ért, a IV/ 4.7.3. pontban megjelölt kötbért meghaladó kárát is követelheti a Polgári Törvénykönyv kárfelelősségi szabályai szerint.  
4.8. Az IV/4.6. pontban foglalt lemondási díjra vonatkozó rendelkezések a reklámkampányokhoz kapcsolódó reklámidő lemondása esetén az alábbiak szerint alakulnak:  
4.8.1. Amennyiben a lemondás a Reklámkampány kezdő sugárzási időpontját megelőző 7 naptári napon belül történik, a lemondási díj mértéke a tarifajegyzék szerinti sugárzási díj 100 %-a.  
4.8.2. Ha a lemondás a sugárzást megelőző 8-14 naptári nap közötti, akkor a lemondási díj mértéke a sugárzási díj 50 %-a.  
4.8.3. Ha a lemondás a sugárzást megelőző 15-21. naptári nap között, akkor a lemondási díj mértéke a sugárzási díj 25%-a.  
4.8.4. A sugárzást megelőző 22. naptól kezdve, a Reklámozó nem köteles lemondási díjat fizetni a Szolgáltatónak. 
V. A SZERZŐDÉS MÓDOSÍTÁSA   
1.Az ÁSZF módosítása  
A Szolgáltató jogosult az ÁSZF-et egyoldalúan módosítani. A Szolgáltató köteles az ÁSZF megváltoztatásáról, illetőleg a módosításáról a Megrendelőt értesíteni, kivéve, ha az ÁSZF módosítása új szolgáltatás bevezetése miatt válik szükségessé, és az nem érinti a már megkötött szerződéseket.  
2.A Szolgáltató egyoldalú szerződésmódosítása  
A Szolgáltató a szerződést egyoldalúan, különösen az alábbi esetekben módosíthatja:  
 a szerződésben vállaltakhoz képest a szolgáltatás igénybevételének feltételei műszaki okból megváltoznak,  
 a szolgáltatási jogviszony lényeges tartalmi elemei módosulnak a Szolgáltató felügyeleti szervének határozata és/vagy jogszabály módosulása alapján,  
 a szolgáltatás díjának megváltozása.  
Amennyiben a Szolgáltató a szerződést egyoldalúan jogosult módosítani, köteles a módosításról annak hatálybalépését megelőzően legalább 30 nappal a szerződéses ügyfeleit értesíteni, az őket megillető felmondás feltételeiről szóló tájékoztatással együtt. Ebben az esetben a szerződéses ügyfél a módosítás tárgyában megküldött értesítés kézhezvételét követő 8 napon belül jogosult a szerződés azonnali hatályú felmondására.  
Amennyiben jogszabály másképp nem rendelkezik, a módosítás nem eredményezheti a szerződés lényeges módosítását. Lényeges módosításnak minősül különösen a szolgáltatás igénybevételének feltételeire vonatkozó változtatás.  
3.Díjmódosítás  
A Szolgáltató jogosult a díjazást bármely időpontban módosítani. Szolgáltató a díjainak módosításáról, a módosult díjszabás hatályba lépését megelőzően a Reklámozóknak értesítést küld. A szerződésmódosítás a másik fél tudomásulvételével válik elfogadottá. Amennyiben a szerződéses ügyfél a szerződésmódosítás ellen az arról való tudomásszerzéstől - azaz a módosításról szóló értesítés kézhezvételtől - számított 8 napon belül a Szolgáltatónál nem él észrevétellel, illetve esedékességkor befizeti a megváltozott mértékű díjat, a módosítás elfogadottnak tekintendő. Ellenkező esetben a felek kérhetik a szerződés bírósági úton történő módosítását.  
4.Változás a Reklámozó adataiban  
A Reklámozó köteles az adataiban, valamint képviselőjének személyében, továbbá jogállásában, illetőleg gazdasági helyzetében bekövetkezett lényeges változásokról a Szolgáltatót a változás bekövetkeztétől számított 8 naptári napon belül írásban tájékoztatni.  A Reklámozó köteles az ellene megindult felszámolási, végelszámolási, illetve csődeljárásról a Szolgáltatót az eljárás megindítását követően haladéktalanul tájékoztatni.  
A Szolgáltató a Reklámozói adatok megváltozására vonatkozó bejelentés elmulasztásából eredő károkért nem vállal felelősséget, azonban az ezzel kapcsolatosan felmerülő kárának megtérítését követelheti a Reklámozótől.  
5.A megrendelés módosítása  
A megrendelt és lekötött sugárzási időpontok csak a sugárzás biztonságának veszélyeztetése nélkül módosíthatók az egyes sugárzások előtt. A megrendelés ilyen módosítása a sugárzást megelőző 3 munkanapon belül a megrendelés értékének 20%-t kitevő, de legalább 20.000,- Ft összegű módosítási díjjal jár. A módosítás lemondásra vonatkozóan a IV/5. pont rendelkezései megfelelően alkalmazandók.  
Díjváltozás esetén a V/2. pont szerinti díjközlés kiküldése utáni 8 naptári napig díjmentesen, ezt követően a IV/4. pont szerinti díjfizetés mellett mondható le a megrendelés.  
Reklámanyag cseréjéről a Szolgáltatót legkésőbb a IV/2.3. pont szerinti határidőn belül, az ott meghatározott anyagoknak a Szolgáltató részére történő megküldésével kell értesíteni.    
VI. DÍJAK, FIZETÉSI FELTÉTELEK  
1.Díjtáblázat  
1.1. A közzétett reklámok elszámolása - az V/2. pont szerinti eset kivételével – az ÁSZF mellékletét képező mindenkori Díjtáblázat vagy az egyedi megjelenési ajánlat alapján történik.   
1.2. A Díjtáblázatban rögzített árak az ÁFA-t nem tartalmazzák. Az ÁFA felszámítására a mindenkori jogszabály szerinti mértékben kerül sor.   
1.3. A díjváltozást a Szolgáltató a hatálybalépés előtt legalább 30 nappal köteles írásban közölni szerződéses ügyfeleivel.   
2.Fizetési feltételek  
2.1 Amennyiben Reklámozó még nem volt szerződéses viszonyban a Szolgáltatóval, továbbá amelynek szerződéses viszonya több, mint két éve szűnt meg a Szolgáltatóval, a megrendelés teljes összegét, előlegbekérő alapján köteles előre fizetni. 
2.2. Az egyenlegbekérő alapján előre köteles fizetni továbbá azon Reklámozó is, amely ellen végrehajtási vagy felszámolási eljárás van folyamatban, illetőleg amelynek adószámát az állami adóhatóság felfüggesztette vagy törölte. Amennyiben a IV.3.8. pontban foglaltak alapján Szolgáltató a reklámkampány folytatását felfüggeszti, és Reklámozó fizetési kötelezettségének a Szolgáltató által megjelölt határidőn belül nem tesz eleget, úgy a határidő lejártát követően Felek a reklámkampányt teljesítettnek tekintik és Reklámozó az annak keretében teljesített Reklámok ellenértékét köteles Szolgáltatónak megfizetni. 
2.3 Eltérő egyedi megállapodás hiányában a Reklámozó a sugárzási, illetve megjelenítési díjat, illetve az esetleges járulékos szolgáltatási díjakat, a teljesítést megelőzően a Szolgáltató által kiállított számla kézhezvételét követő 8 napon belül köteles megfizetni.  
2.4 Amennyiben Szolgáltató készíti a reklámszpotot, úgy a gyártási költség minden esetben előre fizetendő. A Reklámozó megjelenéseit, ki nem egyenlített gyártási számla esetén Szolgáltatónak jogában van visszautasítani.  
2.5. Szolgáltató részteljesítést nyújt.
3.Késedelem  
3.1. A Reklámozó tudomásul veszi, hogy késedelmes fizetés esetén a Szolgáltató a Polgári Törvénykönyv mindenkor hatályos rendelkezései szerinti késedelmi kamatot számítja fel. A Reklámozó tudomásul veszi, hogy a Szolgáltató a kamatot a késedelembe esés napját követő naptól kezdődően számítja fel.  Amennyiben a Szolgáltató a díjkövetelésének érvényesítése érdekében harmadik személyt kényszerül igénybe venni, minden ezzel járó költséget jogosult a késedelmes Reklámozóra hárítani.  
3.2. Amennyiben a Reklámozó a korábbi megrendelése kapcsán felmerülő fizetési kötelezettségét a Szolgáltató felhívása ellenére sem teljesíti, a Szolgáltató jogosult – a késedelmi kamat felszámításán túlmenően – az esetlegesen fennálló szerződést – kártérítés kötelezettség nélkül – azonnali hatállyal felmondani, illetve a még esedékes megrendelések teljesítését felfüggeszteni a korábbi tartozások rendezéséig, vagy az új megrendelés elfogadását megtagadni.  
3.3. Amennyiben a Reklámozó a TriMedia Sales House Kft.. által kiállított számlát az esedékességétől számított 21 napon belül sem egyenlíti ki, a Reklámozó a hirdetéshez kapcsolódó valamennyi kedvezményt elveszíti, és a megrendelt reklámnak/kampánynak a TriMedia Sales House Kft.. aktuális díjtáblázata szerinti teljes médiaértékét köteles megfizetni a TriMedia Sales House Kft.. részére.   
4. Mennyiségi kedvezmény  
4.1. A Szolgáltató a megrendelt Reklámok sugárzási, illetve megjelenítési díjszabása szerinti díjakból a megrendelt reklám mennyiség vagy sugárzási gyakoriság függvényében mennyiségi engedményt adhat a Reklámozónak, illetőleg amennyiben a Reklámozó Reklámügynökség, a Reklámozó ügyfelének.   
4.2. A mennyiségi engedmény mértékét az egyedi megjelenési ajánlat tartalmazza.  
Ügynökségi szerződés esetén a mennyiségi kedvezmény mértékét az éves szerződés tartalmazza.  
5. A Reklámozó Reklámügynökség köteles ügyfeleit a jelen ÁSZF és annak mindenkor érvényes Díjtáblázat, illetve a Szolgáltató és ezen Reklámozó között létrejött ügynökségi keretszerződésben meghatározott kedvezményekről a valóságnak megfelelően tájékoztatni. A Szolgáltató által nyújtott kedvezményen felül a Reklámozó által ügyfelei részére nyújtott egyéb kedvezmények tekintetében a Reklámozó köteles ügyfeleit megfelelően tájékoztatni a különböző kedvezményekről és azok mértékéről. A Szolgáltató kizárólag a Reklámügynökséggel kötött keretszerződés alapján köthet eseti szerződést a Reklámügynökséggel.  
6.        Eltérő kedvezmények, engedmények  
6.1. A Szolgáltató jogosult a Díjtáblázatban meghatározott áraktól, mennyiségi kedvezményektől, jelen ÁSZF-ben és a Díjtáblázattól eltérő mértékű kedvezmények nyújtására is.  
6.2. A Szolgáltatónak jogában áll a Reklámozóval kötött szerződésekben a jelen ÁSZF rendelkezéseiben és a mindenkor érvényes Díjtáblázatban meghatározott engedményektől eltérő engedményt nyújtani a Reklámozónak azzal, hogy az ilyen egyszeri kedvezményeket kizárólag az adott Reklámozónak az adott szerződésre és annak tárgyára tekintettel nyújtja, ezen kedvezmény nyújtására egyéb esetben nem köteles.  
7.   Kedvezmények igénybevétele  
A VI/4-6. pontokban meghatározott kedvezmények kizárólag önállóan vehetők igénybe.  
9. Reklámanyag elkészítésének költsége  
Amennyiben a megrendelt reklámfajtát a IV/3/2.  pont alapján a Szolgáltató készíti el, annak előállítási és technikai költsége, előzetes ajánlat alapján a Reklámozó felé leszámlázásra kerül.  
Amennyiben a Reklámozó a TriMedia Sales House Kft. által kiállított számlát az esedékességétől számított 21 napon belül sem egyenlíti ki, a Reklámozó a hirdetéshez kapcsolódó valamennyi kedvezményt elveszíti, és a Reklámozó a megrendelt reklámnak/kampánynak a TriMedia Sales House Kft.. aktuális listaára szerinti médiaértékét köteles megfizetni a TriMedia Sales House Kft.. részére.     
VII. SZAVATOSSÁG, KÁRTÉRÍTÉSI SZABÁLYOK  
1. A Szolgáltató kötelezettséget vállal a Reklámnak az általános, kereskedelmi rádiós és/vagy televíziós piaci gyakorlatban elfogadottnak tekintett technikai színvonalon megfelelő sugárzására. Reklámozót terheli annak bizonyítása, hogy a Reklám sugárzása nem az általános, kereskedelmi rádiós és/vagy televíziós piaci gyakorlatban elfogadottnak tekintett technikai színvonalon történt. A Szolgáltatót a Reklám vételi minőségéért felelősség nem terheli.  
2.Amennyiben a Reklámozó bizonyítja, hogy a megrendelt Reklám a Szolgáltatónál felmerült technikai okok miatt nem, vagy hibásan kerül sugárzásra, a Szolgáltató köteles a Reklámozó részére a megrendelthez hasonló feltételekkel, más reklámidőt felajánlani. A felajánlott reklámidőben a Reklámozó által korábban már megrendelt Reklám kerülhet sugárzásra. A Reklámozó által már korábban megrendelt Reklámtól eltérő, teljes mértékben új, vagy részben megváltoztatott Reklám sugárzására csak a Szolgáltató kifejezett, előzetes, írásbeli hozzájárulásával van lehetőség. Felek jelen pont szerinti esetben köteles egyeztetni a Reklámozót ért hátrány kiegyenlítésének módjáról és mértékéről. Szolgáltató a Reklámozót ért hátrányt más reklámidő felajánlásával egyenlíti ki.    
3.A Reklámozó a VII/2. szerinti, valamint bármely kártérítési, vagy megtérítési igényét haladéktalanul köteles bejelenteni Szolgáltató részére. Amennyiben Reklámozó az igény bejelentésével indokolatlanul késlekedik, Szolgáltató az indokolatlan késedelemből eredő további károk és költségek megtérítésére nem köteles.     
4. Amennyiben a Reklám sugárzásának elmaradása, vagy a hibás sugárzás olyan külső, elháríthatatlan ok, vagy körülmény miatt következik be, amely egyik félnek sem felróható, Reklámozó a Szolgáltatóval szemben semmilyen megtérítési igényt nem támaszthat.     
VIII. REKLAMÁCIÓ  
1.A sugárzással kapcsolatos írásbeli indokolással ellátott reklamációt a Reklámozónek a kifogásolt sugárzást követően haladéktalanul, de legkésőbb 5 munkanapon belül kell írásban benyújtani a Szolgáltatóhoz.  
Reklámozót terheli annak bizonyítása, hogy a sugárzás hibás volt-e, illetőleg mely okból volt hibás.  
Reklámozó tudomásul veszi, hogy amennyiben a jelen pontban meghatározott határidőn belüli igényérvényesítést menthető ok hiányában elmulasztja, az indokolatlan késedelemből eredő kárát Szolgáltatóval szemben nem érvényesítheti.   
2.A Szolgáltató a sugárzott reklámról és az adáskörnyezetéről felvételt készít, melyet a sugárzástól számított 3 hónapig megőriz. Ezen felvételek alapján minősíti a Szolgáltató a beérkező reklamációkat. Amennyiben a reklamáció során érvényesített kifogást a Szolgáltató elfogadja, a jelen pont szerinti vizsgálat technikai költsége a Szolgáltatót terheli. Amennyiben a reklamáció során érvényesített kifogást a Szolgáltató nem fogadja el, a jelen pont szerinti vizsgálat technikai költsége a Reklámozót terheli.  
3.Alapos a reklamáció akkor, ha a Szolgáltató által elvégzett vizsgálat alapján a kifogásolt sugárzott reklám nem a Reklámozó által átadott tartalmú anyagot tartalmazta, vagy nem a visszaigazolt 3 órás idősávban került sugárzásra.
4.Nem tartozik felelősséggel a Szolgáltató olyan hibás teljesítésért, amelynek oka a Szolgáltatónak nem felróható. Ilyennek kell tekinteni többek között a vis maior-t, a műsorszórás kiesését, műsorváltozást, a Szolgáltatónak valamely hatóság határozata alapján tett cselekményét, vagy a sugárzás felfüggesztését, vagy megszűntetését. Ilyen esetben a Szolgáltató nem tartozik semmilyen felelősséggel (ideértve, de nem kizárólag az újrasugárzást is) a Reklámozó felé.  
5.Olyan alapos reklamáció esetén, amelyért a Szolgáltató a VIII/3. pont szerint felelősséggel tartozik a Szolgáltató a Reklámozó választása szerint, vagy a hibásan teljesített sugárzásra vonatkozó díjat nem számlázza le a Reklámozónak, vagy a Szolgáltató az általa választott más időpontban sugárzási lehetőséget ajánl a Reklámozónak azzal, hogy ebben az esetben nem számlázza ki a Megrendelőnek a megismételt sugárzás díját.  
IX. REKLÁMOK TARTALMÁÉRT VALÓ FELELŐSSÉG  
1.Az adott Médiaszolgáltatásban sugárzásra kerülő Reklám a mindenkor hatályos jogszabályokban foglaltakat, az illetékes hatóságok határozatait, a rádiós, televíziós szakmai és etikai szabályokat és jelen ÁSZF rendelkezéseit nem sértheti. A Reklám nem tévesztheti meg a Médiaszolgáltatások hallgatóit, nézőit úgy, mintha a Reklám az adott Médiaszolgáltatás műsora, közleménye, vagy más médiaszolgáltatás műsora lenne.   
2. A Reklámozó felelősséget vállal, hogy a megrendelt Reklám megfelel az ÁSZF, a Médiatörvény, a Reklámtörvény, a Versenytörvény, a szerzői jogról szóló törvény, valamint minden vonatkozó jogszabály rendelkezéseinek. Szolgáltató a Reklám IX/1. pontban foglalt követelményeknek való megfelelését bármely időpontban ellenőrizheti. Amennyiben Szolgáltató álláspontja szerint a Reklám a IX/1. pontban meghatározott követelmények valamelyikét sérti, a Reklám sugárzását jelen ÁSZF rendelkezéseinek megfelelően bármely időpontban felfüggesztheti vagy megtagadhatja.     
3.A Reklámozó tartozik felelősséggel a Reklám tartalmának valóságáért, valamint azért, hogy a Reklám nem sérti harmadik személynek bármely, a mindenkor hatályos jogszabályokban meghatározott jogait. Amennyiben bármely hatóság, vagy harmadik személy Szolgáltatóval, az adott Médiaszolgáltatás médiaszolgáltatójával mint közzétevővel szemben bármilyen hátrányos jogkövetkezményt alkalmaz, Reklámozó teljes megtérítési kötelezettséget vállal a Szolgáltatót/médiaszolgáltatót terhelő bírság, végrehajtható követelés, vagy bármely hátrányos jogkövetkezmény alkalmazásából fakadó kárért, amennyiben az Reklámozó jelen pont szerinti kötelezettségeinek megsértéséből ered. A Reklámozó a Reklámokra vonatkozó jogdíj megfizetéséért helytállni tartozik.
Felek kifejezetten rögzítik, és Reklámozó tudomásul veszi, hogy kizárólag a Reklámozó felel a kereskedelmi közlemények tartalmának valódiságáért és azért, hogy azok nem sértik harmadik személy jogait, érdekeit. Szolgáltató és/vagy a Médiaszolgáltatások médiaszolgáltatói a kereskedelmi közlemények tartalmáért és/vagy azok valóságnak megfeleléséért semmilyen felelősséget nem vállalnak, a felelősségét kizárják. Reklámozó által készített készanyagokkal és/vagy az általa a Szolgáltató és/vagy a Médiaszolgáltatások médiaszolgáltatói részére átadott anyagokkal kapcsolatos bármely jogdíj fizetéséért kizárólag Reklámozót terheli a felelősség.
4. Reklámozó jelen ÁSZF elfogadásával kifejezetten vállalja, hogy amennyiben a Reklám közzététele miatt   
 bármely hatóság Szolgáltatóra és/vagy a Médiaszolgáltatások médiaszolgáltatóira bírságot szab ki, vagy szankcióként egyéb vagyoni hátrányt alkalmaz   
 a hatáskörrel és illetékességgel rendelkező bíróság Szolgáltatót és/vagy a Médiaszolgáltatások médiaszolgáltatóit bármely jogcímen pénzösszeg megfizetésére kötelezi, illetve  
 harmadik személy bármilyen kártérítési, vagy egyéb polgári jogi igénnyel lép fel Szolgáltató és/vagy a Médiaszolgáltatások médiaszolgáltatói irányába  
a Szolgáltatót és/vagy a Médiaszolgáltatások médiaszolgáltatóit terhelő vagyoni kötelezettség, vagy a Szolgáltatót és/vagy a Médiaszolgáltatások médiaszolgáltatót ért kár mértékének megfelelő pénzösszeget Szolgáltatónak és a Médiaszolgáltatások médiaszolgáltatóinak megtéríti.       
5.A Reklámozó köteles közvetlenül és haladéktalanul kártalanítani a Szolgáltatót és a Médiaszolgáltatások médiaszolgáltatóit, amennyiben az átadott és később sugárzott hirdetési anyag valamely médiajogi szabályt, sajtó- vagy hirdetési etikai normát sért és emiatt a Szolgáltatót polgári perben, hatósági vagy egyéb úton megállapított fizetési kötelezettség terheli, vagy vagyoni hátrány éri. 
X. A SZERZŐDÉS MEGSZŰNÉSE  
1.Amennyiben a felek az Egyedi Szerződésükben másképp nem állapodnak meg, a reklámértékesítésre vonatkozó szerződés megszűnésének esetei:  
 a felek közös megegyezésével, 
 a felek bármelyikének felmondásával (amennyiben a felmondás lehetőségét az egyedi szerződés kifejezetten tartalmazza), 
 a határozott időtartam lejártával, illetve a felek által meghatározott egyéb feltétel bekövetkezésével,  a Reklámozó jogutód nélküli megszűnésével, illetve halálával, 
 a Szolgáltató jogutód nélküli megszűnésével.  
2.A Szerződés felmondása a Reklámozó részéről  
Rendes felmondás  
A Reklámozó a határozatlan idejű Egyedi Szerződést 30 napos felmondási határidővel bármikor jogosult felmondani. A felek az Egyedi Szerződésben ettől eltérő felmondási határidőt is kiköthetnek. Feleket a rendes felmondás lehetősége abban az esetben illeti meg, amennyiben az Egyedi Szerződésük a rendes felmondás lehetőségét kifejezetten tartalmazza.  
A felmondási határidő kezdőnapja az írásbeli felmondásnak a Szolgáltatóval történő közlését követő nap. A Reklámozó ebben az esetben köteles a felmondás időpontjában fennálló, valamennyi tartozását azonnal kiegyenlíteni. A szerződés Reklámozó részéről történő felmondása a Reklámozót nem mentesíti a szerződés hatálya alatt Szolgáltató részéről teljesített szolgáltatások ellenértéke megfizetése alól.   
Rendkívüli felmondás  
Reklámozó a Szolgáltató súlyos szerződésszegése esetén köteles írásban felszólítani Szolgáltatót, hogy 15 napon belül a szerződésszegését orvosolja, vagy nyújtson megfelelő kompenzációt. Amennyiben Szolgáltató a szerződésszegést nem orvosolja, vagy nem ajánl fel megfelelő kompenzációt, Reklámozó jogosult a szerződést azonnali hatállyal felmondani. Azonnali hatályú felmondás esetén a szerződés a felmondás Szolgáltatóval történő közlésének időpontjában szűnik meg.  
3. A Szerződés felmondása a Szolgáltató részéről  
Rendes felmondás  
A Szolgáltató a határozatlan idejű szerződést 30 nap felmondási határidővel bármikor jogosult felmondani. A Szolgáltató az Egyedi Szerződésben ettől eltérő felmondási határidőt is kiköthet. A Szolgáltató a szerződés felmondását írásban köteles megküldeni a Reklámozónek. A felmondást akkor is kézbesítettnek kell tekinteni, ha a Szolgáltató által küldött tértivevényes levél „nem kereste”, „ismeretlen”, vagy „elköltözött” jelzéssel érkezik vissza.  
Az Egyedi Szerződés felmondása nem mentesíti a Reklámozót a Szolgáltató szerződésből eredő követeléseinek megtérítése alól.  
Rendkívüli felmondás  
Amennyiben valamelyik Médiaszolgáltatás tekintetében a Szolgáltató reklámidő értékesítésre vonatkozó joga megszűnik és/vagy visszavonásra és/vagy felfüggesztésre kerül és/vagy amely Médiaszolgáltatás hatóságtól kapott médiaszolgáltatási engedélye visszavonásra vagy felfüggesztésre kerül (a „Kiesett Médiaszolgáltatás”), akkor Szolgáltató köteles egyeztetni a Reklámozóval és Szolgáltató által képviselt/értékesített Médiaszolgáltatásokból köteles a Kiesett Médiaszolgáltatás helyett más Médiaszolgáltatást felajánlani Reklámozó részére.  A Reklámozó kizárólag alapos és hitelt érdemlően alátámasztott indokkal jogosult a Szolgáltató által felajánlott más Médiaszolgáltatás elfogadását visszautasítani.
A Szolgáltató a határozott, vagy a határozatlan idejű szerződést a Reklámozó súlyos szerződésszegése esetén jogosult azonnali hatállyal felmondani.  
A Reklámozó a szerződést súlyosan megszegi különösen az alábbi esetekben:  
 - A Reklámozó a Szolgáltatónak járó díjat az esedékességet követő 15 napon túl, az írásbeli felszólítás ellenére sem fizeti meg.  
- A Szolgáltató előzetes, írásbeli hozzájárulása nélkül a hirdetési lehetőséget harmadik személynek átruházza, vagy harmadik személy kerül megjelenítésre a Reklámban.  
- A Reklámozó által sugárzásra átadott reklámanyag a hatályosjogszabályok rendelkezéseit, vagy harmadik személyek jogait, illetőleg a jelen ÁSZF-ben foglaltakat sérti.  
- A Reklámozó titoktartási kötelezettségét megszegi.  
- A Reklámozó csődeljárásról határoz, továbbá ellene felszámolási eljárást jogerősen elrendeltek.  
4.A Felek jogai és kötelezettségei a szerződés megszűnése esetén  
Díjfizetés  
A szerződés megszűnése a Reklámozót nem mentesíti a szerződés hatálya alatt felmerült díjfizetési kötelezettségeinek teljesítése alól.   
Új szerződés megkötése  
Az Egyedi Szerződés megszűnését követően a Szolgáltató kikötheti, hogy a Reklámozóval csak abban az esetben köt új Egyedi Szerződést, ha a Reklámozónak a szolgáltatás igénybevételéből eredő díjtartozása nem áll fenn, vagy a korábbi szerződés megszűnését nem a Reklámozó kötelezettségszegéséből eredő, 1 éven belüli felmondás okozta. Amennyiben a Reklámozó tartozását csak jelentős késedelemmel egyenlítette ki, és az Egyedi Szerződést a Szolgáltató a díjfizetési kötelezettség megszegése miatt szüntette meg, úgy a Szolgáltató jogosult arra, hogy az újabb szerződéskötést a Reklámozó korábbi tartozásának, illetve annak legfeljebb kétszeres összegének megfelelő előleg megfizetéséhez kösse.  
5. A szerződés lehetetlenülése  
A Reklámozó kifejezetten elfogadja a Szolgáltató azon kikötését, amely szerint amennyiben bármelyik Médiaszolgáltatás médiaszolgáltatási jogosultsága megszűnése vagy bármely más ok miatt a Szolgáltató reklámértékesítési joga megszűnne bármelyik Médiaszolgáltatás tekintetében, akkor a Reklámozó által leadott megrendelés, illetve az annak alapjául szolgáló szerződés a médiaszolgáltatási jog, reklámértékesítési jog megszűnésének napjával megszűnik, amely megszűnést a Felek úgy tekintenek, hogy a szerződés egyik félnek sem felróható okból lehetetlenült, és a Reklámozó a szerződések fenti okból történő lehetetlenülésével összefüggésben semmilyen jogcímen kártérítési követelést vagy egyéb igényt a Médiaszolgáltatások médiaszolgáltatóival vagy a TriMedia Sales House Kft.-vel szemben nem érvényesíthet. Mindez nem érinti a szerződés szerinti elszámolási kötelezettséget a már teljesített szolgáltatások vonatkozásában.  
XI. TITOKTARTÁSI KÖTELEZETTSÉG  
1.A felek által jelen szerződés értelmében egymás tudomására jutott, a másik fél gazdálkodására, ügyvitelére vonatkozó valamennyi adat, tény, vagy információ, illetőleg valamennyi olyan adat, amelyet a felek titkos, vagy ezzel egyenértékű megjelöléssel láttak el, továbbá valamennyi a másik fél méltányolható üzleti érdekébe tartozó, üzleti titoknak minősülő adat tekintetében a felek a vonatkozó jogszabályoknak megfelelően titoktartásra kötelesek, az ilyen adatokat kötelesek titokként kezelni.  
2.A felek a jelen szerződés során tudomásukra jutott titkot kötelesek az Egyedi Szerződés keretében közreműködő alkalmazottaikkal és más harmadik személlyel betartatni.  
3.A titoktartási szabályok megsértése esetén a megsértő fél a megsértéssel a másik félnek és más harmadik személynek okozott kárt köteles teljes körűen megtéríteni.    
4. A titoktartási kötelezettség Feleket a jelen ÁSZF alapján létrejött szerződéses jogviszony megszűnésére tekintet nélkül határozatlan időre terheli. 
XII. VIS MAIOR  
1.Nem minősül szerződésszegésnek, ha a szerződő felek egyikének sem felróható okból (vis maior) a felek bármelyike nem tudja teljesíteni a szerződésben foglalt kötelezettségeit. A vis maior körülményeket (pl.: háború, országos sztrájk, természeti katasztrófa, tűzvész, terrorcselekmény), amelyek nem függnek a felek akaratától és közvetlenül akadályozzák az adott felet a szerződéses kötelezettségének teljesítésében.  
2.A felek ellentétes írásbeli megállapodásának hiányában a szerződéses határidők a vis maior időtartamával arányosan meghosszabbodnak.  
3.Amennyiben a vis maior időtartama 30 napot meghaladja, bármely fél jogosult a szerződést írásban felmondani, minden hátrányos jogkövetkezmény nélkül.  
4.A szerződés felmondása előtt a felek kötelesek egyeztetést folytatni a szerződés esetleges módosításáról.  
5.A fenyegető vis maiorról és annak bekövetkezéséről, illetve várható időtartamáról a szerződő felek egymást haladéktalanul, írásban tájékoztatni kötelesek. A késedelmes tájékoztatásból származó károkért a késedelmes tájékoztatásért felelős fél felel.  
XIII. EGYÉB RENDELKEZÉSEK  
A Szolgáltató a műsorváltozás jogát fenntartja. A műsorváltozásról a Szolgáltató a Reklámozót köteles értesíteni.  
A jelen ÁSZF-ben nem szabályozott kérdésekben a felek egyedi szerződésében rögzített rendelkezések, valamint a Magyarországon mindenkor hatályos jogszabályok, különösen a Polgári Törvénykönyvről szóló 2013. évi V. törvény rendelkezései az irányadóak.  
Jelen Általános Szerződési Feltételek hatályba lépésének napja 2018. szeptember 1.

